สรุปภาวะตลาดต่างประเทศวานนี้
สรุปภาวะตลาดต่างประเทศประจำวันที่ 5 ธ.ค.59
6 ธ.ค. 2559

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (5 ธ.ค.) โดยได้แรงหนุนจากรายงานที่ระบุว่า ภาคบริการของสหรัฐมีการขยายตัวที่แข็งแกร่งในเดือนพ.ย. ซึ่งข้อมูลดังกล่าวได้ช่วยสกัดปัจจัยลบจากความวิตกกังวลเกี่ยวกับเสถียรภาพของยุโรป หลังจากผลการลงประชามติของอิตาลีบ่งชี้ว่าประชาชนไม่เห็นด้วยกับการแก้ไขรัฐธรรมนูญของประเทศ
ดัชนีเฉลี่ยอุตสาหกรรมดาวโจนส์ปิดที่ 19,216.24 จุด เพิ่มขึ้น 45.82 จุด หรือ +0.24% ดัชนี NASDAQ ปิดที่ 5,308.89 จุด เพิ่มขึ้น 53.24 จุด หรือ +1.01% ดัชนี S&amp;P500 ปิดที่ 2,204.71 จุด เพิ่มขึ้น 12.76 จุด หรือ +0.58%
 
ตลาดหุ้นยุโรปปิดบวก เมื่อคืนนี้ (5 ธ.ค.) เนื่องจากนักลงทุนไม่ได้ให้ความสนใจมากนักต่อผลการลงประชามติของอิตาลีซึ่งระบุว่า ประชาชนไม่เห็นด้วยกับการแก้ไขรัฐธรรมนูญของประเทศ
ดัชนี Stoxx Europe 600 ปรับตัวขึ้น 0.6% ปิดที่ 341.27 จุด
ดัชนี DAX ตลาดหุ้นเยอรมันปิดที่ 10,684.83 จุด เพิ่มขึ้น 171.48 จุด หรือ +1.63%  ดัชนี CAC-40 ตลาดหุ้นฝรั่งเศสปิดที่ 4,574.32 จุด เพิ่มขึ้น 45.50 จุด หรือ +1.00% ดัชนี FTSE 100 ตลาดหุ้นลอนดอนปิดที่ 6,746.83 จุด เพิ่มขึ้น 16.11 จุด หรือ +0.24%
 
ตลาดหุ้นลอนดอนปิดปรับตัวเพิ่มขึ้น เมื่อคืนนี้ (5 ธ.ค.) โดยได้รับปัจจัยหนุนจากการฟื้นตัวของหุ้นกลุ่มธนาคาร เนื่องจากนักลงทุนซึมซับข่าวการลาออกจากตำแหน่งของนายมัตเตโอ เรนซี นายกรัฐมนตรีอิตาลีเมื่อสุดสัปดาห์ที่ผ่านมา
ดัชนี FTSE 100 ปิดปรับตัวขึ้น 16.11 จุด หรือ 0.24% แตะที่ 6,746.83 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (5 ธ.ค.)  โดยสัญญาน้ำมัน WTI ปิดที่ระดับสูงสุดในรอบกว่า 1 ปี เนื่องจากนักลงทุนยังคงขานรับมติการปรับลดกำลังการผลิตของกลุ่มประเทศผู้ส่งออกน้ำมัน (โอเปก) อย่างไรก็ตาม สัญญาน้ำมันขยับขึ้นในกรอบที่จำกัด เนื่องจากนักลงทุนบางกลุ่มชะลอการซื้อขาย ก่อนที่การประชุมระหว่างกลุ่มโอเปกและประเทศผู้ผลิตนอกกลุ่มโอเปก จะประชุมร่วมกันในช่วงสุดสัปดาห์นี้
สัญญาน้ำมันดิบ WTI ส่งมอบเดือนม.ค.เพิ่มขึ้น 11 เซนต์ หรือ 0.2% ปิดที่ 51.79 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ.เพิ่มขึ้น 48 เซนต์ หรือ 0.9% ปิดที่ 54.94 ดอลลาร์/บาร์เรล
 
สัญญาทองคำตลาดนิวยอร์กปิดลบ เมื่อคืนนี้ (5 ธ.ค.) เนื่องจากกระแสคาดการณ์ที่ว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยในการประชุมเดือนนี้ หลังจากกระทรวงแรงงานสหรัฐรายงานว่า ตัวเลขจ้างงานนอกภาคการเกษตรเดือนพ.ย.ปรับตัวเพิ่มขึ้นมากกว่าตัวเลขคาดการณ์
สัญญาทองคำตลาด COMEX (Commodity Exchange) ส่งมอบเดือนก.พ.ลดลง 1.3 ดอลลาร์ หรือ 0.11% ปิดที่ระดับ 1,176.50 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 6.7 เซนต์ หรือ 0.40% ปิดที่ 16.899 ดอลลาร์/ออนซ์
สัญญาพลาตินัมส่งมอบเดือนม.ค.เพิ่มขึ้น 5.90 ดอลลาร์ หรือ 0.6% ปิดที่ 938.60 ดอลลาร์/ออนซ์
สัญญาพัลลาเดียมส่งมอบเดือนมี.ค.เพิ่มขึ้น 55 เซนต์ หรือ 0.1% ปิดที่ 746.05 ดอลลาร์/ออนซ์
 
สกุลเงินดอลลาร์อ่อนค่าลง เมื่อเทียบกับเงินสกุลเงินยูโร ในการซื้อขายที่ตลาดนิวยอร์กเมื่อคืนนี้ (5 ธ.ค.) โดยดอลลาร์ได้รับแรงกดดันจากความผันผวนของดัชนีภาคบริการของสหรัฐ
เงินยูโรแข็งค่าขึ้นเมื่อเทียบดอลลาร์สหรัฐ ที่ระดับ 1.0775 ดอลลาร์สหรัฐ จากระดับ 1.0659 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.2724 ดอลลาร์สหรัฐ จากระดับ 1.2712 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะระดับ 0.7481 ดอลลาร์สหรัฐ จากระดับ 0.7447 ดอลลาร์สหรัฐ
ดอลลาร์สหรัฐแข็งค่าขึ้นเมื่อเทียบกับเยนที่ระดับ 113.75 เยน จากระดับ 113.74 เยน และอ่อนค่าลงเมื่อเทียบฟรังก์สวิส ที่ระดับ 1.0061 ฟรังก์ จากระดับ 1.0108 ฟรังก์